ΓΡΑΠΤΗ ΕΡΩΤΗΣΗ E-0216/96 υποβολή: Undine-Uta Bloch von Blottnitz (V) προς το (12 Φεβρουαρίου 1996)

Θέμα: Παρασυρόμενα δίχτυα

Το Συμβούλιο Υπουργών της Ευρωπαϊκής Ένωσης ενέκρινε τον περασμένο χρόνο οριστικά την άδεια να χρησιμοποιούνται παρασυρόμενα δίχτυα, μήκους έως 2,5 χιλιομέτρων. Με αυτή του την απόφαση, το Συμβούλιο Υπουργών αγνόησε τις αποφάσεις του Κοινοβουλίου καθώς και τις προτάσεις της Επιτροπής. Η πραγματικότητα δείχνει τώρα όμως ότι η απόφαση του Συμβουλίου Υπουργών δεν επέφερε καμία βελτίωση της κατάστασης. Έρευνες της Επιτροπής απέδειξαν ότι οι έλεγχοι της χρήσης των παρασυρόμενων διχτυών είναι χαλαροί. Οι αυστηροί έλεγχοι θα αποτελούσαν αιτία αύξησης των δαπανών και, κατά συνέπεια, η ευρωπαϊκή ρύθμιση είναι ακατάλληλη να επιτύχει τον επιδιωκόμενο στόχο. Μέχρι σήμερα, μόνον η Πορτογαλία και η Ισπανία εξέδωσαν ευρύτερες εθνικές διατάξεις, οι οποίες απαγορεύουν πλήρως τη χρήση παρασυρόμενων διχτυών στα παράκτια ύδατά τους. Παρόλα αυτά, πολύ συχνά συλλαμβάνονται σ' αυτές τις ακτές κυρίως Γάλλοι αλιείς που χρησιμοποιούν παρασυρόμενα δίχτυα.

1. Τί προτίθεται να πράξει το Συμβούλιο σχετικά με την μη ικανοποιητική ρύθμιση της ΕΕ και τους πλήρως ανεπαρκείς ελέγχους αυτής της τόσο ακατάλληλης ρύθμισης;

2. Θα εξετάσει το Συμβούλιο τη δυνατότητα νέας τροποποίησης του σχετικού κανονισμού (3094/86 ((ΕΕ L 288 της 11.10.1986, σελ. 1. ))) με στόχο τη γενίκευση της απαγόρευσης της χρήσης παρασυρόμενων διχτυών από αλιείς της Κοινότητας και σε πόσο χρονικό διάστημα θα μπορούσε να τεθεί σε ισχύ μία τέτοια απαγόρευση;

3. Με ποιό τρόπο προωθεί το Συμβούλιο τις βελτιώσεις των ελέγχων όσον αφορά την κατάχρηση των παρασυρόμενων διχτυών από αλιείς της Κοινότητας;

4. Συμμερίζεται το Συμβούλιο την άποψη ότι είναι επιζήμιο για την ενίσχυση της αποδοχής των ευρωπαϊκών πολιτικών θεσμών το γεγονός ότι οι προτάσεις της Επιτροπής και η ψήφος του Ευρωπαϊκού Κοινοβουλίου στερούνται σεβασμού σε τόσο μεγάλο βαθμό και ότι οι κανονισμοί και οι οδηγίες απέχουν της πραγματικότητας και παραβιάζονται συνεχώς επειδή ακριβώς είναι ανεπαρκής ο έλεγχος τους;

Απάντηση (1 Ιουλίου 1996)

1. Υπενθυμίζεται ότι η ισχύουσα νομοθεσία για τη χρήση παρασυρόμενων διχτυών θεσπίστηκε από το Συμβούλιο το 1992 ((ΕΕ αριθ. L 42 της 18.02.1992, σελ. 15. )). Με αυτήν, το μήκος των διχτυών περιορίζεται σε 2,5 χλμ. Η Επιτροπή υπέβαλε στο Συμβούλιο πρόταση τροποποίησης της ισχύουσας νομοθεσίας το 1994 ((Έγγραφο του Συμβουλίου 5971/94 PECHE 76 - ΕΕ αριθ. C 118 της 29.04.1994. )). Η πρόταση συνεχίζει να εξετάζεται από το Συμβούλιο 7 δεν έχει ακόμη ληφθεί απόφαση.

2. Το Συμβούλιο υπενθυμίζει ότι ο έλεγχος και η παρακολούθηση της κοινοτικής νομοθεσίας στον τομέα της αλιείας γίνεται από τα κράτη μέλη σε στενή συνεργασία με τις υπηρεσίες ελέγχου της Επιτροπής.

3. Πέρυσι, προκειμένου να αποφευχθούν οι διαξιφισμοί όσον αφορά την αλιεία τόνου που είχαν συμβεί στο παρελθόν, το Συμβούλιο ζήτησε από τα κράτη μέλη να θεσπίσουν όλα τα απαραίτητα μέτρα ελέγχου ώστε να εξασφαλίσουν την πλήρη συμμόρφωση προς τους ισχύοντες κανόνες. Το Συμβούλιο ενέκρινε επίσης τη μίσθωση σκάφους από την Επιτροπή κατά την αλιευτική περίοδο 1995 προκειμένου να μπορέσουν οι επιθεωρητές της Επιτροπής να διασφαλίσουν την αποτελεσματικότητα της επίβλεψης των κρατών μελών και να προσφερθεί αρωγή στους εθνικούς επιθεωρητές.

4. Κατά τη σύνοδο Δεκεμβρίου 1995 του Συμβουλίου, η επερχόμενη Προεδρία ανακοίνωσε ότι επρόκειτο να πραγματοποιήσει διεξοδική συζήτηση για τον μελλοντικό κανονισμό σχετικά με την αλιεία με κάθετο παρασυρόμενο δίχτυ. Η συζήτηση αυτή ξεκίνησε στο Συμβούλιο Αλιείας της 22ας Απριλίου 1996.

Το Συμβούλιο υπογράμμισε ακόμη μια φορά πόσο σημαντικό είναι να τηρείται πλήρως η ισχύουσα κοινοτική νομοθεσία για τα κάθετα παρασυρόμενα δίχτυα. Το Συμβούλιο εξέφρασε την ικανοποίησή του για την πρόοδο που συντελέστηκε μέχρι σήμερα στην εφαρμογή των διατάξεων και για την πρωτοβουλία της Επιτροπής με σκοπό να επιτευχθεί ο στόχος αυτός κατά την προσεχή αλιευτική περίοδο χωρίς καμία αύξηση της συνολικής αλιευτικής προσπάθειας.

5. Το Συμβούλιο διαβεβαιώνει την Αξιότιμο κ. Βουλευτή ότι έχει πλήρη συνείδηση της σημασίας του θέματος των παρασυρόμενων διχτυών και της γνώμης του Κοινοβουλίου ως βασικού στοιχείου της νομοθετικής κοινοτικής διαδικασίας, πράγμα το οποίο αποδεικνύει και τη συνεχιζόμενη συζήτηση στο πλαίσιο του Συμβουλίου.